**การสร้างสรรค์วรรณศิลป์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”**

อธิชา นาคเถื่อน1 , อาจารย์**นพวรรณ งามรุ่งโรจน์**2

1สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 093-129-4913

E-mail: atichazai2013@gmail.com

2สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์02-160-1302

E-mail: nopphawan.ng@ssru.ac.th

**บทคัดย่อ**

บทความวิจัยนี้มีวัตถุประสงค์เพื่อศึกษาการสร้างสรรค์วรรณศิลป์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”จำนวนทั้งสิ้น 189 บทผลการศึกษาพบว่า มีทั้งด้านการใช้คำและการใช้ภาพพจน์ ซึ่ง *ด้านการใช้คำ* มีการเล่นคำ การซ้ำคำและซ้ำความ การสรรคำที่ประกอบไปด้วย คำสื่ออารมณ์ คำหลาก และคำราชาศัพท์ ซึ่งการใช้คำเหล่านี้ช่วยให้เกิดอารมณ์สะเทือนใจแก่ผู้อ่านที่แสดงความอาลัยอาวรณ์ต่อเหตุการณ์การสวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร และยังช่วยแสดงถึงความรู้สึกนึกคิดของกวีในฐานะพสกนิกรชาวไทยที่มีความจงรักภักดีต่อสถาบันพระมหากษัตริย์ และสำนึกในพระมหากรุณาธิคุณของพระองค์ที่มีต่อพสกนิกรชาวไทยมาตลอด 70 ปี ที่พระองค์ทรงครองราชย์ ส่วน*การใช้ภาพพจน์* มีการใช้ภาพพจน์ ได้แก่ อุปมา อุปลักษณ์ สัญลักษณ์ นามนัย ปฏิทรรศน์ อติพจน์ บุคลาธิษฐาน การอ้างถึง และปฏิปุจฉา ซึ่งการใช้ภาพพจน์นี้จะช่วยให้ผู้อ่านเกิดจินตภาพและเข้าใจอารมณ์ความรู้สึกของกวี เนื่องจากภาพพจน์มีความสำคัญในการสื่อถึงสิ่งที่เป็นนามธรรมให้กลายเป็นรูปธรรมที่ชัดเจนยิ่งขึ้นผ่านการเรียงร้อยถ้อยคำในเชิงเปรียบเทียบมากกว่าการกล่าว อย่างตรงไปตรงมา

**คำสำคัญ** : วรรณศิลป์, ภาพพจน์, กวีนิพนธ์, พระบาทสมเด็จพระปรมินทรมหาภูมิพลอดุลยเดช บรมนาถ-บพิตร

**บทนำ**

กวีนิพนธ์ หมายถึง บทประพันธ์ที่แต่งเป็นร้อยกรองมีความไพเราะในเรื่องของการใช้ภาษา มีลักษณะแบบแผน รูปแบบ และกฎเกณฑ์บังคับในการแต่งเฉพาะเจาะจงลงไปอีก โดยรวมแล้วกวีนิพนธ์จะต้องมีความงามอันเกิดจากการเสือกสรรการใช้ภาษาของกวี และการแสดงเนื้อหาสาระต้องก่อให้เกิดอารมณ์ ความรู้สึก และจินตนาการควบคู่กันไป (ยุวพาส์ ชัยศิลป์วัฒนา, 2542 น. 3)

ผู้แต่งกวีนิพนธ์แต่ละบุคคลล้วนเป็นพสกนิกรที่อยู่ในสังคมไทย ย่อมรับรู้เรื่องราวและเหตุการณ์ที่เกิดขึ้นโดยเฉพาะเรื่องที่เกี่ยวกับประเทศไทยที่มีระบบการปกครองแบบพระมหากษัตริย์ทรงเป็นประมุขมาตั้งแต่โบราณเป็นระยะเวลายาวนาน สถาบันพระมหากษัตริย์เป็นสถาบันที่มีความสำคัญสูงสุดของประเทศและเป็นที่เคารพสูงสุดของประชาชนชาวไทยตลอดมา ไม่ว่าในยุคสมัยใด พสกนิกรชาวไทยต่างระลึกอยู่เสมอว่าประเทศชาติเจริญรุ่งเรืองมาได้จนทุกวันนี้ ก็ด้วยพระปรีชาสามารถและพระมหากรุณาธิคุณ ของพระมหากษัตริย์ ทรงปกครองแผ่นดินด้วยหลักทศพิธราชธรรม ทรงทำนุบำรุงประเทศให้รุ่งเรือง ทั้งทางด้านเศรษฐกิจและศิลปวัฒนธรรม เพื่อให้เป็นมรดกอันล้ำค่าสืบทอดจากรุ่นสู่รุ่น การรับรู้บริบท ของสังคมไทยดังกล่าวจึงเกิดกวีนิพนธ์ในลักษณะยกย่องเชิญชูพระเกียรติพระมหากษัตริย์นับไม่ถ้วน และเมื่อเกิดเหตุการณ์สำคัญของประเทศกวีก็ย่อมถ่ายทอดอารมณ์ความรู้สึกและความคิดที่มีต่อเหตุการณ์นั้นผ่านการเรียงร้อยถ้อยคำอย่างประณีต ดังเหตุการณ์ในวันพฤหัสบดีที่ 13 ตุลาคม 2559 เวลา 15.52 น. เป็นวันและเวลาที่พระบาทสมเด็จพระเจ้าอยู่หัวภูมิพลอดุลยเดช บรมนาถบพิตร พระมหากษัตริย์ผู้เป็นที่รักของพสกนิกรชาวไทยเสด็จสวรรคต กวีจึงสร้างสรรค์บทกวีขึ้นมากมายเพื่อแสดงอารมณ์สะเทือนใจต่อเรื่องราว และเหตุการณ์ที่เกิดขึ้น จนเกิดเป็นหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” ขึ้นเพื่อน้อมรำลึกในพระมหากรุณาธิคุณของพระบาทสมเด็จพระเจ้าอยู่หัวภูมิพลอดุลยเดช บรมนาถบพิตร พระราชกรณียกิจนานัปการที่พระองค์ทรงทำเพื่อให้พสกนิกรอยู่ดีกินดี พระราชดำรัส พระบรมราโชวาท ที่สอนให้พสกนิกรอยู่ในความดีงาม ความพอดีและพอเพียง นับเป็นบุญวาสนาของพสกนิกรชาวไทยที่ได้เกิดมาอยู่ใต้ร่มพระบารมีของพระองค์ ผู้แต่งกวีนิพนธ์ได้แสดงถึงความจงรักภักดีและความผูกพันที่มีต่อพระบาทสมเด็จพระเจ้าอยู่หัวภูมิพลอดุลยเดช บรมนาถบพิตร พระมหากษัติรย์ผู้ทรงเป็นที่รักยิ่งเป็นศูนย์รวมจิตใจบทกวีทั้งสิ้นล้วนแสดงถึงความโศกเศร้าเสียใจ ประวัติศาสตร์ความทรงจำ และยังเฉลิมพระกียรติของพระองค์ให้ทั่วโลกได้รับรู้ ซึ่งบทกวี ทั้ง 189 บท มีการสร้างสรรค์วรรณศิลป์ ผ่านกระบวนการคิดกลั่นกรอง โดยเลือกเฟ้นถ้อยคำเป็นอย่างดี เพื่อถ่ายทอดความรู้สึกนึกคิดไปสู่ผู้อ่าน หนังสือเล่มนี้จึงมีคุณค่าที่น่าสนใจในด้านความงามทางภาษาวรรณศิลป์ ผู้วิจัยจึงสนใจที่จะศึกษาการสร้างสรรค์วรรณศิลป์ที่ปรากฏในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”

**วัตถุประสงค์**

เพื่อศึกษาการสร้างสรรค์วรรณศิลป์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”

**ทบทวนวรรณกรรม**

กิตติมา จันทร์ลาว (2555) เขียนวิทยานิพนธ์เรื่อง “วิเคราะห์กวีนิพนธ์ของ สถาพร ศรีสัจจัง” มีวัตถุประสงค์เพื่อวิเคราะห์รูปแบบฉันทลักษณ์และกลวิธีการประพันธ์กวีนิพนธ์ของสถาพร ศรีสัจจัง โดยศึกษาจากบทกวีนิพนธ์ของสถาพร ศรีสัจจัง ที่ใช้นามจริงและใช้นามปากกาว่า “พนม นันทพฤกษ์” และ “อินถา ร้องวัวแดง” ที่ได้รับการจัดพิมพ์รวมเล่มแล้ว จำนวน 8 เล่ม ได้แก่ 1) ก่อนไปสู่ภูเขา 2) ยืนต้านพายุ 3) คือนกว่ายเวิ้งฟ้า 4) ที่ว่ารัก – รักนั้น… 5) ดั่งผีเสื้อเถื่อน : คือชายพเนจร , ป่าภู-ทุ่งราบและเวิ้งทะเล 6) ณ เพิงพักริมห้วย 7) ทะเล ป่าภูและเพิงพัก 8) ฟ้องนายหัว จากการศึกษาวิเคราะห์พบว่า สถาพร ศรีสัจจัง ใช้รูปแบบในการประพันธ์กวีนิพนธ์ 2 ชนิด คือ รูปแบบฉันทลักษณ์เดิมที่มีมาแต่โบราณ ได้แก่ โคลง ฉันท์ กาพย์ กลอน ร่าย และรูปแบบกวีพจน์อิสระ ในด้านกลวิธีการประพันธ์มีวรรณศิลป์ที่เด่นด้านการใช้คำ การใช้ภาพพจน์ การสรรคำที่เหมาะสมด้วยเสียงและความหมาย การใช้สัญลักษณ์และมีกลวิธีการนำเสนอ ที่หลากหลาย

นาวิณี หลำประเสริฐ (2550) เขียนวิทยานิพนธ์เรื่อง “ภาษาวรรณศิลป์ในเพลงพระราชนิพนธ์ ในพระบาทสมเด็จพระเจ้าอยู่หัวภูมิพลอดุลยเดช” มีวัตถุประสงค์เพื่อศึกษาภาษาวรรณศิลป์ในเพลง พระราชนิพนธ์ การศึกษาพบว่า ภาษาวรรณศิลป์ในเพลงพระราชนิพนธ์ แบ่งได้เป็น 2 ระดับ คือ ระดับคำ และระดับความ ระดับคำพบว่ามีการใช้คำ ได้แก่ สัมผัส ประกอบด้วยสัมผัสสระและสัมผัสอักษร นอกจากนี้ ยังปรากฏการเล่นเสียงวรรณยุกต์ด้วย การใช้คำในเนื้อเพลงพระราชนิพนธ์โดดเด่นด้วยการใช้คำซ้อนหลากหลายประเภท ได้แก่ คำซ้อน 2 พยางค์ 3 พยางค์ และ 4 พยางค์ นอกจากนี้ยังพบการหลากคำ และ การสรรคำ ส่วนการศึกษาระดับความประกอบด้วยการใช้ภาพพจน์ เนื้อเพลงพระราชนิพนธ์ปรากฏการใช้ภาพพจน์ ได้แก่ อุปมา อุปลักษณ์ บุคลาธิษฐาน อติพจน์ สัทพจน์ และปฏิปุจฉา อีกทั้งพบการใช้สำนวน ในเนื้อเพลงพระราชนิพนธ์มี 2 ประเภท คือการใช้สำนวนเดิมและสำนวนที่ดัดแปลงจากเดิม การใช้ สัญลักษณ์ในเนื้อเพลงพระราชนิพนธ์พบในเพลงที่มีเนื้อหาสถาบันซึ่งเป็นเพลงประจำมหาวิทยาลัย การสร้างเอกภาพในเนื้อเพลงพระราชนิพนธ์ประกอบด้วยการซ้ำคำซ้ำความ และมีการใช้ความเปรียบคู่ขนาน

พรทิพย์ ฉายกี่ และ จันทนา แก้ววิเชียร (2553) เขียนวิทยานิพนธ์เรื่อง “วิเคราะห์แนวคิดและศิลปะการใช้ภาษาในวรรณกรรมเพลงลูกทุ่งที่แต่งโดยสลา คุณวุฒ”มีวัตถุประสงค์เพื่อศึกษาแนวคิดศิลปะการใช้ภาษาในวรรณกรรมเพลงลูกทุ่งที่แต่งโดยสลา คุณวุฒิ จำนวน 57 เพลง ซึ่งเป็นเพลงที่แต่งขึ้น ระหว่างปี พ.ศ.2541-2553 การศึกษาพบว่า แนวคิดที่พบมากที่สุดคือ แนวคิดเกี่ยวกับความรัก แนวคิดเกี่ยวกับธรรมชาติและแนวคิดเกี่ยวกับความเชื่อ การวิเคราะห์ศิลปะการใช้ภาษาพบว่ามีการใช้ศิลปะแบบการเล่นคำในวรรณกรรมเพลงมากที่สุด รองลงมาคือการซ้ำความ การซ้ำคำและการหลากคำ ศิลปะการใช้ภาพพจน์ พบว่ามีการใช้อุปมาอุปไมย มากที่สุด รองลงมา ได้แก่ นามนัย อุปลักษณ์ บุคลาธิษฐาน ปฏิปุจฉาและอติพจน์

**วิธีการดำเนินการวิจัย**

1. ศึกษาเอกสารและงานวิจัยที่เกี่ยวข้องกับกวีนิพนธ์

2. รวบรวมผลงานกวีนิพนธ์ในหนังสือ “พระเสด็จสู่ฟ้า ราษฎร์ล้วนอาลัย” จำนวนทั้งสิ้น 189 บท

3. ศึกษาวิเคราะห์วิธีการสร้างสรรค์วรรณศิลป์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” ตามวัตถุประสงค์ของการวิจัย

4. เรียบเรียงผลการศึกษาที่ได้จากการวิเคราะห์ข้อมูล โดยแยกเป็นด้านการใช้คำและด้านการใช้ภาพพจน์

5. สรุปและอภิปรายผลการวิจัย

**ผลการวิจัย**

จากการศึกษาการสร้างสรรค์วรรณศิลป์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” พบว่า

**1. การใช้คำ**

ในการศึกษาวรรณศิลป์ด้านการใช้คำในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” พบว่ามีการใช้คำ ได้แก่ การเล่นคำ การซ้ำคำและซ้ำความ และการสรรคำ โดยจะยกตัวอย่างดังต่อไปนี้

**1.1** **การเล่นคำ**

การเล่นคำคือการนำคำที่มีรูปหรือเสียงพ้องกันหรือใกล้เคียงกันมาเล่นในเชิงเสียงและความหมาย (ธเนศ เวศร์ภาดา, 2549 น. 31) ดังตัวอย่าง ในบท “บทกวีเขียนทั้งน้ำตา” ของ ภูริทัต หงษ์วิวัฒน์ ความว่า

จะข่มตาหลับได้อย่างไรเล่า เมื่อรุ่งเช้าขาดตะวันอันไสว

**จริงหรือฝันฝันหรือจริง**กริ่งหัวใจ เหมือนถูกไฟคลอกสิ้นทั้งวิญญาณ

ลืมตามาเคยภิรมย์ในร่มฉัตร อิ่มมนัสร่มเย็นเป็นสุขศานต์

ลืมตามาพรุ่งเช้าคงร้าวราน พระภูบาลครรไลไปเมืองฟ้า

(พระเสด็จสู่ฟ้า ราษฎร์ล้วนอาลัย, 2560, น. 150)

จากบทกวีข้างต้น มีการเล่นคำ คือ “จริงหรือฝันฝันหรือจริง” ซึ่งเป็นการเล่นคำสลับที่ จริงหรือฝัน ฝันหรือจริง เป็นการถามย้ำความรู้สึกของกวีเองว่าเป็นความจริงหรือความฝันที่ได้สูญเสียพระบาทสมเด็จ พระปรมินทรมหาภูมิพลอดุลยเดช บรมนาถบพิตรไป จากที่รู้สึกดีเพราะเคยได้อยู่ใต้ร่มพระบรมโพธิสมภารของพระองค์ แต่ปัจจุบันไม่มีพระองค์แล้ว ทำให้รู้สึกร้อนรุ่มจิตใจเสมือนถูกไฟคลอก จากที่เคยลืมตามาแล้วอิ่มอกอิ่มใจร่มเย็นเป็นสุข กลับเป็นเช้าที่ลืมตามาเจ็บซ้ำเมื่อทราบข่าวว่าพระองค์เสด็จสวรรคตสู่สรวงสวรรค์แล้ว

**1.2 การซ้ำคำและซ้ำความ**

การใช้กลวิธีการซ้ำคำและซ้ำความในบทกวี ถือเป็นการเน้นย้ำความให้หนักแน่นยิ่งขึ้น การซ้ำคำในแง่วรรณศิลป์มักจะซ้ำคำที่สำคัญ ซึ่งจะช่วยเสริมสร้างความชัดเจนหนักแน่นของสารที่กวีต้องการจะสื่อและก่อให้เกิดคุณค่าด้านวรรณศิลป์อีกด้วย จากการศึกษาบทกวีนิพนธ์ในหนังสือรวมบทกวี “พระเสด็จสู่ฟ้า ราษฎร์ล้วนอาลัย” พบตัวอย่าง**การซ้ำคำ**ในบทกวีของ พรทิพย์ คำดี ความว่า

**ประจักษ์**แล้วคำว่าพระบารมี **ประจักษ์**ทุกข์ท้นทวีพระอาสัญ

**ประจักษ์**ชัดกว่าสองหมื่นห้าพันวัน **ประจักษ์**ความมหัศจรรย์ ธ ทรงงาน

**ประทับ**ในดวงใจเนานานเนื่อง **ประทับ**เรื่องรุ่งเรืองสมัยพิศาล

**ประทับ**พิมพ์พระบาทเยี่ยมแดนกันดาร **ประทับ**การครองธรรมนำครองใจ

(พระเสด็จสู่ฟ้า ราษฎร์ล้วนอาลัย, 2560, น. 139)

จากบทกวีข้างต้น มีการซ้ำคำว่า “ประจักษ์” หมายถึง ปรากฏชัด อาจเป็นทางตาหรือใจก็ได้ เช่น ประจักษ์แก่ตา ประจักษ์แก่ใจ และซ้ำคำว่า “ประทับ” หมายถึง อยู่ที่, อยู่กับที่ กวีต้องการย้ำให้เห็นว่าพระบาทสมเด็จพระปรมินทรมหาภูมิพลอดุลยเดช บรมนาถบพิตรได้ทรงทำความดี แม้ว่าพระองค์จะจากไป แต่พระองค์ก็ทรงคลายทุกข์ให้กับพสกนิกรได้ และกว่าสองหมื่นห้าพันวันที่พระองค์ทรงงานเพื่อพสกนิกร ชาวไทย สิ่งเหล่านี้ได้ปรากฏเห็นได้ชัด พระองค์จึงอยู่เป็นความสว่างไสวในใจของพสกนิกรไปเป็นเวลานาน เพราะฝ่าพระบาทของพระองค์ได้ประทับรอยอยู่ทั่วทุกถิ่นแดนไทย รวมถึงคุณงามความดีของพระองค์ จะครองใจพสกนิกรอยู่ตลอดไป

ส่วน**การซ้ำความ** ในที่นี้คือ การซ้ำข้อความ วลี หรือประโยค อาจจะซ้ำเพียงแค่สองครั้งหรือมากกว่าก็ได้ มักซ้ำเพื่อเน้นย้ำความหมายหรือเพื่อสื่ออารมณ์และความรู้สึกที่ต้องการสื่อสารกับผู้อ่านให้ชัดเจนมากยิ่งขึ้น ดังตัวอย่าง ในบทกวีของ วิวัฒน์ บัตรเจริญ ความว่า

**พระเอยพระภูมิพล** ธ ครองชนครองไผท

ทศพิธราชธรรมสมัย น้อมกายใจนบสักการ

**พระเอยพระภูมิพล** ราษฎร์ทุกคนรักภูบาล

ร่มฉัตรปกป้องสถาน คุ้มภัยรานสบสุขศรี

**พระเอยพระภูมิพล** พระทัยดลสมานไมตรี

ไพรัชประเทศทวี พระบารมีเด่นอดุล

(พระเสด็จสู่ฟ้า ราษฎร์ล้วนอาลัย, 2560, น. 183)

จากกวีข้างต้น มีการซ้ำความ คือ “พระเอยพระภูมิพล” เพื่อเน้นย้ำถึงพระบาทสมเด็จพระปรมินทร- มหาภูมิพลอดุลยเดช บรมนาถบพิตรที่ทรงครองราชย์ด้วยหลักทศพิธราชธรรม พระองค์ทรงเป็นพระมหากษัตริย์ที่พสกนิกรชาวไทยทุกคนรัก เพราะพระองค์ทรงปกป้องคุ้มภัยประเทศเพื่อให้พสกนิกรมีแต่ความสงบสุข อีกทั้งพระองค์ทรงเชื่อมสัมพันธไมตรีกับต่างประเทศ ด้วยพระบารมีของพระองค์จึงไม่มีสิ่งใดมาเทียบเท่าได้

**1.3 การสรรคำ**

การสรรคำ หมายถึง การเลือกสรรคำที่นำมาเรียงร้อยในบทประพันธ์เพื่อให้สื่อสารได้อย่างมีประสิทธิภาพสูงสุด ตามจุดมุ่งหมายของกวีหรือผู้สร้างงาน

คำที่เลือกมาต้องเป็นคำที่มีความหมายสมบูรณ์ในแง่ของการสื่อสาร ทั้งการสื่อความหมายในระดับต่าง ๆ การสื่อภาพและการสื่ออารมณ์ที่กวีประสงค์ ดังนั้น การสรรคำจึงมีลักษณะหลากหลาย เพื่อให้บรรลุวัตถุประสงค์ของกวีหรือผู้แต่ง การสรรคำมีปรากฏทั้งในงานร้อยกรองและร้อยแก้ว (สุจิตรา จงสถิตย์วัฒนา, 2548 น. 13-14) จากการศึกษาหนังสือรวมบทกวี “พระเสด็จสู่ฟ้า ราษฎร์ล้วนอาลัย” พบการสรรคำ ดังนี้

**1.3.1 การใช้คำสื่ออารมณ์**

การใช้คำสื่ออารมณ์ หมายถึง การเลือกใช้คำเพื่อเร้าใจผู้ฟังหรือผู้อ่านให้เกิดอารมณ์ ความรู้สึกคล้อยตาม เช่น อารมณ์โกรธ เกลียด โศกเศร้า เหงา รัก ชื่นชม ยกย่อง ฯลฯ (พิทยา ลิ้มมณี, 2537 น. 25) ซึ่งการศึกษาบทกวีนิพนธ์ในหนังสือรวมบทกวี “พระเสด็จสู่ฟ้า ราษฎร์ล้วนอาลัย” มีการใช้คำสื่ออารมณ์ดังนี้

**1) การใช้คำสื่ออารมณ์โศกเศร้า สลด หดหู่** เพื่อแสดงให้เห็นถึงความสลด หดหู่ และเศร้าโศกเสียใจ ต่อเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ดังตัวอย่าง ในบทกวีของใจ กัลป์หะรัตน์ ความว่า

แสนวิโยค**โศกกำสรดรันทด**นัก ดั่งเสาหลักมาสะบั้นขวัญผวา

ฟ้าสะท้านดินสะเทือนเหมือนร่ำลา ชนทั่วหล้าแสน**เศร้า**ร้าวรานใจ

ขอพระองค์เสด็จสู่สรวงสวรรค์ นิจนิรันดร์ตราบสิ้นอสงไขย

แม้ว่ากาลจะผันผ่านนานเพียงใด ขอเทิดไท้สถิตมั่นนิรันดร

(พระเสด็จสู่ฟ้า ราษฎร์ล้วนอาลัย, 2560, น. 80)

จากบทกวีข้างต้น มีการใช้คำสื่ออารมณ์ว่า “โศก” หมายถึง ความทุกข์ ความเศร้า “กำสรด” หมายถึง ความเศร้า “รันทด” หมายถึง มีจิตใจหวั่นไหวมากเพราะความโศกสลด เพื่อสื่อถึงความเศร้าโศกเสียใจของพสกนิกรชาวไทยที่ต้องพรากจากพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่เป็นเสมือนเสาหลักของประเทศชาติได้ขาดสะบั้นไป ส่งผลให้พสกนิกรต่างเจ็บปวดรวดร้าวใจอย่างมาก และทำได้เพียงน้อมส่งเสด็จพระองค์สู่สรวงสวรรค์ตราบนานเท่านาน แม้ว่าเวลาจะผ่านไปนานเท่าไร ก็ขอยกย่องเชิดชูพระองค์ด้วยใจรักตลอดไป

**2) คำที่สื่อถึงอารมณ์ปลุกเร้าใจ และความรู้สึกที่จริงใจ** เป็นการใช้คำปลุกเร้าจิตใจให้เกิดความรู้สึกเชื่อมั่น มุ่งมั่น กระตุ้นให้เกิดความรู้สึกคล้อยตาม ดังตัวอย่าง ในบทกวีของ จุฬา ยิ่งดำนุ่น ความว่า

“คำพ่อสอน” ทุกคำยังจำได้ **ซื่อสัตย์**ไว้อยู่พอเพียงเป็นวิถี

จะเดินตามรอยพระบาท**ชั่วชีวี** เกิดใต้ร่มพระบารมีทุกชาติไป

ด้วยอาดูรอาลัยใจจะขาด กราบพระบาทพระขวัญมิ่งผู้ยิ่งใหญ่

ส่งเสด็จสู่สวรรคาลัย สถิตในทิพย์พิมานสำราญเทอญ

(พระเสด็จสู่ฟ้า ราษฎร์ล้วนอาลัย, 2560, น.77)

จากบทกวีข้างต้น กวีเลือกใช้คำว่า “ซื่อสัตย์” หมายถึง ประพฤติตรงและจริงใจ “ชั่วชีวี” หมายถึง ตลอดชีวิต เพื่อสื่อถึงอารมณ์ความรู้สึกของพสกนิกรที่จดจำคำสอนของพระบาทสมเด็จ พระปรมินทรมหาภูมิพลอดุลยเดช บรมนาถบพิตร ได้ทุกคำว่าพระองค์ทรงสอนให้อยู่ในความดีงาม ซื่อสัตย์และมีชีวิตอยู่แบบพอเพียง ซึ่งพสกนิกรมุ่งมั่นจะทำตามคำสอนของพระองค์ด้วยความจริงใจไปตลอดชีวิต และขอกราบพระบาทของพระองค์พระผู้เป็นมิ่งขวัญของพสกนิกรชาวไทย ตลอดจนน้อมส่งเสด็จสู่สวรรคาลัย ด้วยความรู้สึกเศร้าโศกอาลัย

**3)** **คำที่สื่อถึงอารมณ์อาลัยอาวรณ์** เป็นการใช้คำที่แสดงถึงความอาลัยอาวรณ์ต่อเหตุการณ์เสด็จสวรรคตของพระบาทสมเด็จพระปรมินทรมหาภูมิพลอดุลยเดชบรมนาถบพิตร ดังตัวอย่าง ในบทกวีของ ทันตแพทย์วีระวัฒน์ สัตยานุรักษ์ ความว่า

ด้วยจงรักภักดียิ่งชีวิต ขออุทิศแด่ราชันมิ่งขวัญหล้า

ประจงจีบดอกไม้จันทน์ไว้วันทา ส่งเสด็จสู่ฟ้าท้น**อาลัย**

จัดกลีบใบดอกตูมบานใส่ก้านช่อ น้ำตาคลอตื้นตันและหวั่นไหว

**หวนคิดถึง**ฝ่าพระบาทแทบขาดใจ จะซ่อนโศกได้ปานใดในวันลา

(พระเสด็จสู่ฟ้า ราษฎร์ล้วนอาลัย, 2560, น. 185)

จากบทกวีข้างต้น มีการใช้คำว่า “อาลัย” หมายถึง ระลึกถึงด้วยความเสียดาย “หวนคิดถึง” หมายถึง หวนนึกถึงด้วยใจผูกพัน เพื่อสื่อถึงอารมณ์อาลัยอาวรณ์ของพสกนิกร จึงขออุทิศตนเพื่อพระบาทสมเด็จพระปรมินทรมหาภูมิพลอดุลยเดช บรมนาถบพิตร ด้วยการบรรจงจับจีบของดอกไม้จันทน์ไว้สำหรับกราบไหว้และขอน้อมส่งเสด็จสู่สวรรค์ด้วยความอาลัยและระลึกถึงจนแทบจะขาดใจ แม้จะซ่อนความโศกเศร้าก็มิอาจซ่อนไว้ได้

**4)** **คำที่สื่อถึงอารมณ์ยกย่อง สรรเสริญ** เป็นการกล่าวยกย่อง สรรเสริญที่มีต่อพระบาทสมเด็จพระปรมินทรมหาภูมิพลอดุลยเดช บรมนาถบพิตร หลังจากเหตุการณ์สวรรคต ดังตัวอย่าง ในบทของ Siriwanna Jill ความว่า

กราบพระบาทอำลา**พระโพธิสัตว์** เสด็จมาขจัดภัยในโลกหล้า

สู่ภพใหม่เพื่อประกาศศาสดา แห่งมหาห้วงมหรรณพ์นิรันดร์กาล

“ขอเป็นข้ารองบาททุกชาติไป” ขออยู่ใต้บารมีที่สืบสาน

ทรงเหน็ดเหนื่อยกายามาแสนนาน แสนร้าวรานดวงใจไทยทั้งปวง

(พระเสด็จสู่ฟ้า ราษฎร์ล้วนอาลัย, 2560, น. 237)

จากบทกวีข้างต้น มีการใช้คำว่า “พระโพธิสัตว์” หมายถึง ผู้ซึ่งจะได้มาตรัสรู้เป็นพระอรหันต์ พระสัมมาสัมพุทธเจ้าในอนาคต เพื่อสื่อถึงอารมณ์ยกย่อง สรรเสริญ พระบาทสมเด็จพระปรมินทรมหาภูมิพล อดุลยเดช บรมนาถบพิตร ว่าเปรียบเสมือนพระโพธิสัตว์ที่ลงมาขจัดปัดเป่าสิ่งที่ไม่ดีบนโลกมนุษย์ และขอให้พระองค์เสด็จสู่ภพภูมิใหม่แห่งห้วงทะเลใหญ่ตลอดกาล ต่อแต่นี้ไปจะขอเป็นข้ารองบาทของพระองค์ทุกชาติไป เพราะพระองค์ทรงเหน็ดเหนื่อยพระวรกายเพื่อพสกนิกรมานานแสนนาน ทำให้พสกนิกรรู้สึกร้าวรานใจกับการ พลัดพรากจากพระองค์

**1.3.2 การใช้คำหลาก**

คำหลาก คือ การใช้คำหนึ่งมาแทนคำอีกคำหนึ่งที่มีความหมายเหมือนกัน เพื่อที่จะไม่ต้องกล่าวคำเดิมให้เกิดความซ้ำซาก หรือเพื่อความงดงาม สละสลวยของถ้อยคำ(สุนันท์ อัญชลีนุกูล, 2546, น. 24)ดังตัวอย่างในบทกวีของ ตวงรัตน์ กมลวาทิน ความว่า

เหมือนโลกัยทลายลง ณ ตรงหน้า เหมือนอุราแยกยับแดดับสูญ

ครั้นเมื่อวันพลันจำพราก**พุทธางกูร**  โอ้พระ**ทูลกระหม่อมแก้ว**ลาแล้วไกล

**พระภูบาล**ถึงกาลลับกลับสู่สรวง ไทยดั่งดวงเดือนเลื่อนลับอับแสงใส

เหมือนนภาไร้อากาศพิลาปไป เหมือนดวงใจถูกพรากไกลจากจร

นับจากนี้ไม่มี**พระองค์**แล้ว ทรงเพริศแพร้วทรงธรรมทรงสั่งสอน

ปวงข้าน้อมขอก้มกราบพนมกร ส่งเสด็จ**พระอดิศร**สุดอาลัย

(พระเสด็จสู่ฟ้า ราษฎร์ล้วนอาลัย, 2560, น. 103)

จากบทกวีข้างต้น มีการใช้คำหลาก ได้แก่ “พุทธางกูร” หมายถึง ผู้ที่จะได้เป็นพระพุทธเจ้าใน ภายภาคหน้า, “ทูลกระหม่อมแก้ว” หมายถึง คำเรียกพระราชโอรสพระราชธิดาซึ่งเป็นเจ้าฟ้าชั้นเอก, “พระภูบาล” หมายถึง พระเจ้าแผ่นดิน, “พระองค์” หมายถึง ลักษณะนามใช้แก่พระมหากษัตริย์, “พระอดิศร” หมายถึง ผู้เป็นเจ้าเป็นใหญ่ ซึ่งคำที่กล่าวมาทั้งหมดนี้หมายถึง พระบาทสมเด็จพระปรมินทร- มหาภูมิพลอดุลยเดช บรมนาถบพิตร โดยกล่าวว่า เมื่อพระองค์เสด็จสวรรคตกลับสู่สรวงสวรรค์แล้ว ก็เหมือนโลกถล่มพังทลายลงตรงหน้า พสกนิกรชาวไทยต่างทุกข์โศกเสมือนอกแยกจากกันและใจได้ดับสลาย จนไม่สามารถมีชีวิตอยู่ได้ ประเทศไทยในขณะนั้นก็มืดมนเหมือนดวงจันทร์ที่ไม่มีแสงสว่าง เหมือนท้องฟ้าที่ไม่มีอากาศให้หายใจ และเหมือนหัวใจได้ถูกพรากไปใกลตัว แม้วันนี้จะไม่มีพระองค์คอยให้คำสั่งสอนแล้ว พสกนิกรก็ขอก้มกราบและน้อมส่งเสด็จพระองค์ด้วยความอาลัย

**1.3.3 การใช้คำราชาศัพท์**

คำราชาศัพท์ หมายถึง ถ้อยคำที่ใช้กับพระมหากษัตริย์ แต่ในปัจจุบันคำราชาศัพท์ หมายถึง ถ้อยคำสุภาพ ไพเราะที่ใช้ให้เหมาะกับฐานะของบุคคลในสภาพสังคมไทย (บรรจบ พันธุเมธา, 2534,น. 101) ดังตัวอย่าง ในบทกวีของ ป้าเชี่ยน เฮี้ยนภาษา ความว่า

จนวันนี้ยังคิดว่า**ฝ่าพระบาท** **ประทับ**อยู่ศิริราชดังกาลก่อน

**ทอดสายพระเนตร**เปี่ยมอาทร ยังมวลหมู่นิกรดังก่อนมา

เพียงทรง**พระประชวร**ทรงพระประชวร รู้แก่ใจยังครวญยังหวนหา

สะท้านสะทกอกร้าวหนาวน้ำตา ได้แต่เฝ้าภาวนาว่าไม่จริง

แหงนหน้ามองชั้นสิบหกอกสะท้าน ประจักษ์แน่แก่ดวงมานในทุกสิ่ง

เสียงสะอื้นในทรวงคอยท้วงติง พระขวัญมิ่ง**เสด็จ**สวรรค์ครรไลลับ

(พระเสด็จสู่ฟ้า ราษฎร์ล้วนอาลัย, 2560, น. 136)

จากบทกวีข้างต้น กวีได้ใช้คำราชาศัพท์คือคำว่า “ฝ่าพระบาท” หมายถึง ฝ่าเท้า “ประทับ” หมายถึง อยู่ที่ “ทอดสายพระเนตร” หมายถึง ดู,มอง “พระประชวร” หมายถึง ป่วย “เสด็จ” หมายถึง ไป เพื่อสื่อว่า แม้พระบาทสมเด็จพระปรมินทรมหาภูมิพลอดุลยเดช บรมนาถบพิตร จะจากไปแล้ว แต่พสกนิกรก็ยังคิดว่าพระองค์ยังประทับอยู่ที่โรงพยาบาลศิริราช และคิดว่าพระองค์ยังทรงทอดพระเนตรด้วยความห่วงใยต่อ พสกนิกรเหมือนก่อน แม้จะรู้ว่าพระองค์ทรงประชวรก็ยังอยากให้พระองค์กลับมาเหมือนเดิมและได้แต่ภาวนาว่าไม่ใช่เรื่องจริงเมื่อทราบข่าวว่าพระองค์สวรรคต เมื่อมองไปยังตึกชั้น 16 ที่พระองค์เคยประทับอยู่แล้วก็รู้สึกเย็นเยือกเข้าหัวใจ ซึ่งพระองค์จะยังปรากฏอยู่ในสายตาและหัวใจของพสกนิกรชาวไทย และมีแต่เสียงสะอื้นไห้ของพสกนิกรที่ต่างเศร้าเสียใจเมื่อพระองค์จากไปสู่สวรรค์คาลัย

**2. การใช้ภาพพจน์**

ภาพพจน์ หมายถึง ถ้อยคำที่แสดงความรู้สึกนึกคิด และการแสดงเรื่องราวให้มีอรรถรสโดยผู้เขียนต้องรู้จักใช้กลวิธีในการเลือกสรรถ้อยคำอย่างมีศิลปะ เพื่อให้เกิดความงามและจินตภาพในการเขียน ที่ทำให้ผู้อ่านเกิดความประทับใจซาบซึ้งมากกว่าการกล่าวถ้อยคำอย่างตรงไปตรงมามักใช้กับการถ่ายทอดอารมณ์และความรู้สึก

ที่เป็นนามธรรม (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 357)

การศึกษาการใช้ภาพพจน์ในหนังสือรวมบทกวี “พระเสด็จสู่ฟ้า ราษฎร์ล้วนอาลัย” มีการใช้ภาพพจน์ ดังนี้

**2.1 อุปมา** คือ ภาพพจน์รูปแบบหนึ่ง เป็นการเปรียบเทียบระหว่างของสองอย่าง ซึ่งอาจไม่ใช่ของชนิดเดียวกัน หรือเรื่องเรื่องเดียวกัน ในการเปรียบเทียบมีคำที่แสดงว่าเหมือนเป็นเครื่องเชื่อม เช่นคำว่า ดัง ดุจ ประหนึ่ง เป็นต้น (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 566) ดังตัวอย่าง ในบทของ S.GUY II Nelumbo nucifera ความว่า

**ดั่งโพธิ์ใหญ่ไทรร่มล้มต่อหน้า** เหล่านกกาก็ครวญคร่ำน้ำตาไหล

ใจก็แหลกปีกก็ล้าอ่อนอาลัย แทบจะลืมหายใจเสียบัดนั้น

**เหมือนท้องฟ้าไร้ตะวันพลันมืดมิด** **เหมือนชีวิตไร้หลักจักสร้างสรรค์**

เหลือแต่ร่างที่ ‘ใจหาย’ ไปด้วยกัน **เหมือนคืนวันหยุดนิ่งดำดิ่งลง**

(พระเสด็จสู่ฟ้า ราษฎร์ล้วนอาลัย, 2560, น. 237)

จากบทกวีข้างต้น มีการใช้ภาพพจน์อุปมาว่า “ดั่งโพธิ์ใหญ่ไทรร่มล้มต่อหน้า” , “เหมือนท้องฟ้าไร้ตะวันพลันมืดมิด” , “เหมือนชีวิตไร้หลักจักสร้างสรรค์” และ “เหมือนคืนวันหยุดนิ่งดำดิ่งลง” เพื่อเปรียบเทียบว่าเมื่อพระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสวรรคต ก็เหมือนร่มโพธิ์ร่มไทรของพสกนิกรได้ล้มลงต่อหน้า พสกนิกรจึงต่างเศร้าโศกเสียใจ แม้แต่นกกาก็คร่ำครวญเพราะเหมือนใจแหลกสลายและปีกก็อ่อนล้าลง เพราะรำลึกถึงพระองค์ และเหมือนกับท้องฟ้าไร้แสงของพระอาทิตย์จนไม่มีแสงสว่างคอยนำทางชีวิต เหมือนชีวิตไม่มีพระองค์ผู้เป็นที่ยึดเหนี่ยวจิตใจในการกระทำสิ่งต่าง ๆ อีกทั้งเหมือนกับวันเวลาได้หยุดนิ่งแต่เพียงแค่นี้

**2.2** **อุปลักษณ์** คือ ภาพพจน์รูปแบบหนึ่ง กล่าวเปรียบโดยตรงระหว่างสิ่งที่มีคุณสมบัติร่วมบางประการของสองสิ่ง หรือมากกว่านั้นโดยมีคำแสดงเปรียบเทียบนั้นว่า เป็น คือ เท่ากับ (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 569) ดังตัวอย่าง ในบทกวีของ น้องแสนดี ความว่า

ดั่งตะวันฉายแสงทุกแหล่งหล้า อรุณฉายทาบฟ้าสว่างไสว

คือความอุ่นอาบห้วงดวงหทัย ด้วยการณ์กิจโอบดวงใจไทยทุกดวง

ธ ทรง**เป็นสุริยันอันยิ่งใหญ่** ธ ทรง**เป็นหลักชัยในแดนสรวง**

ธ ทรง**เป็นดั่งโพธิ์ไทรหนึ่งในทรวง** ธ ทรงเป็นหนึ่งในหลวงแห่งปวงชน

(พระเสด็จสู่ฟ้า ราษฎร์ล้วนอาลัย, 2560, น. 118)

จากบทกวีข้างต้น มีการใช้ภาพพจน์อุปลักษณ์ความว่า “ธ ทรงเป็นสุริยันอันยิ่งใหญ่” ซึ่งในบทนี้ใช้คำว่า “เป็น” เปรียบว่าพระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงเป็นพระอาทิตย์ที่ยิ่งใหญ่ คอยนำพาแสงสว่างให้แก่พสกนิกรอันสื่อนัยถึงความอบอุ่นและคุณงามความดี และมีการใช้ภาพพจน์ อุปลักษณ์ความว่า “ธ ทรงเป็นหลักชัยในแดนสรวง” และ “ธ ทรงเป็นดั่งโพธิ์ไทรหนึ่งในทรวง” เพื่อเปรียบว่าพระองค์ทรงเป็นเสาหลักของประเทศชาติและทรงเป็นร่มโพธิ์ร่มไทรให้แก่พสกนิกรชาวไทยทั้งประเทศ แม้วันนี้ไม่มีพระองค์แล้ว แต่พระองค์ก็ยังเป็นที่หนึ่งในใจของพสกนิกรชาวไทยตลอดไป

**2.3. สัญลักษณ์** คือ การใช้สิ่งมีชีวิตหรือไม่มีชีวิต เป็นตัวแทนสิ่งอื่นที่มีคุณสมบัติ บางประการร่วมกัน (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 500) ดังตัวอย่าง ในบทกวีของ ครูไผ่ เมืองคอน ความว่า

**ชุดดำ**พร้อมห้อมล้อมเต็มสนามหลวง เหล่าปวงข้าพระบาทมาท้าแดดแสง

จวบจนค่ำสุริยาหล้าอ่อนแรง มวลมหาชนมาร่วมแสดงรวมพลัง

(พระเสด็จสู่ฟ้า ราษฎร์ล้วนอาลัย, 2560, น. 72)

จากบทกวีข้างต้น มีการใช้คำว่า “ชุดดำ” เป็นสัญลักษณ์ของการแสดงความโศกเศร้าอาลัย ในบทนี้สื่อความว่าพสกนิกรชาวไทยร่วมกันแต่งกายชุดสีดำทั่วท้องสนามหลวง เพื่อมาแสดงความอาลัยอาวรณ์ต่อเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร และร่วมกันแสดง ความจงรักภักดีต่อพระองค์ตั้งแต่ช่วงเวลาบ่ายจนถึงเวลาค่ำ

อีกตัวอย่างหนึ่ง ในบท “มืดฟ้ามัวดิน” ของ เชิดพล สาธิตภัทร ความว่า

คราฉลองครองราชย์ปราชญ์กษัตริย์ ชนขนัดต่างร่วมสวม**เสื้อเหลือง**

จุดเทียนชัยไสวส่องระรองเรือง โลกลือเลื่องปลื้มจินต์ภาพยินดี

(พระเสด็จสู่ฟ้า ราษฎร์ล้วนอาลัย, 2560, น. 96)

จากบทกวีข้างต้น มีการใช้คำว่า “เสื้อเหลือง” ซึ่งเป็นสัญลักษณ์สีประจำวันเนื่องในวันพระราชสมภพของพระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อสื่อถึงครั้งที่มีพระราชพิธีฉลอง สิริราชสมบัติของพระองค์ พสกนิกรชาวไทยต่างร่วมใจกันแต่งกายด้วยเสื้อสีเหลืองเพื่อแสดงถึงความจงรักภักดี ต่อพระองค์ตลอดจนร่วมกันจุดเทียนชัยถวายพระพรพระองค์ อันเป็นภาพที่ปรากฏและพูดถึงกันทั่วโลก

**2.4 นามนัย** คือ คือ ภาพพจน์รูปแบบหนึ่ง ซึ่งใช้คำหรือวลี แทนสิ่งใดสิ่งหนึ่งที่มีลักษณะเด่น หรือมีสัมพันธภาพใกล้ชิดกับสิ่งที่แทนนั้น อาจแทนสิ่งที่เป็นรูปธรรมหรือนามธรรมก็ได้ (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 248) ดังตัวอย่าง ในบท “น้ำตาแผ่นดิน” ของ นภาลัย สุวรรณธาดา ความว่า

โอ้ว่ามหากษัตริย์ทรง**ฉัตรแก้ว** เสด็จแล้วเสด็จลับกลับสวรรค์

ในวันนี้ไม่มีแล้วแก้วดวงนั้น ประชานันต์วิปโยคโศกอาลัย

(พระเสด็จสู่ฟ้า ราษฎร์ล้วนอาลัย, 2560, น. 118)

จากบทกวีข้างต้น มีการใช้นามนัย คือ “ฉัตรแก้ว” หมายถึง พระบาทสมเด็จพระปรมินทรมหาภูมิพล อดุลยเดช บรมนาถบพิตร ที่ทรงเป็นสิ่งสูงค่าและเทิดทูนเหนือเศียรเกล้าของพสกนิกรชาวไทย โดยกล่าวว่า วันนี้ไม่มีพระองค์ผู้เป็นสิ่งมีค่าและเทิดทูนเหนือเศียรเกล้าแล้ว เนื่องจากพระองค์เสด็จสวรรคตสู่สรวงสวรรค์ พสกนิกรจึงต่างเศร้าโศกร้องไห้ระลึกถึงพระองค์

**2.5 ปฏิทรรศน์** คือ ภาพพจน์รูปแบบหนึ่ง และเป็นคำกล่าวที่ดูเหมือนว่าแย้งขัดกันเองในคำกล่าว หรือ ในสถานการณ์นั้น จนไม่น่าเป็นไปได้ แต่ถ้าพิจารณาให้ลึกแล้วคำกล่าว หรือ สถานการณ์นั้นกลับเป็นไปได้ และเป็นความจริงอีกด้วย (พจนานุกรมศัพท์วรรณกรรมไทยฉบับราชบัณฑิตยสถาน, 2552 น.293) ดังตัวอย่าง ในบท “คืนมืดมิดก็สว่าง” ของ โชคชัย บัณฑิต ความว่า

เจ็ดสิบปีที่สร้างจึงกว้างไกล และยิ่งใหญ่ในทรวงอันหน่วงหนัก

หกสิบล้านดวงใจใกล้กันนัก ผูกใจภักดิ์พระภูมีเต็มชีวิต

ส่งเสด็จสู่สวรรคาลัย ล้นที่ว่างกลางใจลึกในจิต

ภาพความหลังทั้งหลายยังใกล้ชิด **คืนมืดมิดก็สว่าง**อยู่กลางทรวง

(พระเสด็จสู่ฟ้า ราษฎร์ล้วนอาลัย, 2560, น. 99)

จากบทกวีข้างต้น มีการใช้ปฏิทรรศน์ คือ “คืนมืดมิดก็สว่าง” ซึ่งขัดแย้งกับความเป็นจริง เพราะโดยธรรมชาติแล้วกลางคืนต้องมืด กลางวันต้องสว่าง แต่ในบทนี้เปรียบว่า ในจิตใจที่ว่างเปล่ามีแต่ภาพความหลังเกี่ยวกับพระองค์อยู่ในนั้น เหมือนคืนที่มืดมิดแต่ก็ยังคงมีแสงสว่างเมื่อได้นึกถึงพระบาทสมเด็จพระปรมินทร- มหาภูมิพลอดุลยเดช บรมนาถบพิตร ที่ทรงครองราชย์มาตลอด 70 ปี ทรงสร้างชื่อเสียงจนกว้างไกลและยิ่งใหญ่ไปทั่วโลกรวมไปถึงยิ่งใหญ่ในใจของพสกนิกรกว่า 60 ล้านคน พสกนิกรจึงผูกใจที่จะจงรักภักดีต่อพระองค์อย่างสุดชีวิต เพื่อน้อมส่งเสด็จพระองค์สู่สวรรคาลัย

**2.6 อติพจน์** คือ ภาพพจน์รูปแบบหนึ่ง ที่กล่าวเกินจริงอย่างจงใจด้วยเจตนา เน้นข้อความที่กล่าวนั้น ให้มีน้ำหนักยิ่งขึ้น ให้ความรู้สึกเพิ่มขึ้น อาจเป็นการโอ้อวดเกินจริง แต่อย่างไรก็มีเค้าแห่งความจริงเจือปนอยู่ ไม่ใช่เรื่องกุขึ้นหลอกลวงล้วน ๆ (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 566) ดังตัวอย่าง ในบทกวีของ เกียรตินคร ความว่า

**จักรวาลหลั่งแล้ว น้ำตา**

**ท่วมทั้งไตรโลกา ห่มไห้**

สรรพชีวิตมิดมหา มืดบอด

กราบแทบพระบาทไท้ ส่งห้วงทิพย์พิมาน

(พระเสด็จสู่ฟ้า ราษฎร์ล้วนอาลัย, 2560, น. 66)

จากบทกวีข้างต้น มีการใช้อติพจน์ คือ “จักรวาลหลั่งแล้ว น้ำตา ท่วมทั้งไตรโลกา ห่มไห้” เป็นการกล่าวถึงจักรวาลต่างร่ำไห้น้ำตาท่วมไปทั่วทั้ง 3 โลก คือ เทวโลก มนุษย์โลก และยมโลก เพื่อสื่อถึงความโศกเศร้าเสียใจของสรรพสิ่งทั้งหลาย เมื่อต้องสูญเสียพระบาทสมเด็จพระปรมินทรมหาภูมิพลอดุลยเดช บรมนาถบพิตร และทุกชีวิตต่างรู้สึกมืดบอดไร้แสงสว่างนำทาง ซึ่งเป็นการกล่าวเกินจริง เพราะในความจริงจักรวาลไม่สามารถร้องไห้ออกมาได้ และน้ำตาก็ไม่สามารถไหลท่วมทั้งสามโลกได้

**2.7 บุคลาธิษฐาน** คือ ภาพพจน์ รูปแบบหนึ่งซึ่งกำหนดให้สิ่งซึ่งไม่ใช่มนุษย์ เช่น สัตว์ สิ่งของ สถานที่ ต้นไม้ ดอกไม้ ความคิด หรือนามธรรมใด ๆ ฯลฯ มีสภาวะเป็นมนุษย์ ทำกิริยาอาการพูด คิด มีสติปัญญา และอารมณ์ ความรู้สึก อย่างมนุษย์ทุกประการ (พจนานุกรมศัพท์วรรณกรรมไทยฉบับราชบัณฑิตยสถาน, 2552 น. 287) ดังตัวอย่าง ในบทกวีของ ครอบครัวรัตนบรรเทิง, ครอบครัวสุภาพันธ์ ความว่า

สิบสามตุลามหาวิปโยคเศร้าโศกสิ้น องค์ภูมินทร์เสด็จดับกลับสวรรค์

**แผ่นดินร้าวร่ำไห้สุดจาบัลย์**  จารึกวันไทยทั้งผองนองน้ำตา

(พระเสด็จสู่ฟ้า ราษฎร์ล้วนอาลัย, 2560, น. 70)

จากบทกวีข้างต้น มีการใช้บุคลาธิษฐาน คือ “แผ่นดินร้าวร่ำไห้สุดจาบัลย์” ซึ่งกล่าวถึงแผ่นดินที่เป็นสิ่งไม่มีชีวิตได้กระทำกิริยาอาการร้องไห้คร่ำครวญสะอึกสะอื้นเหมือนมนุษย์ เพื่อสื่อถึงความโศกเศร้าเสียใจที่พระบาทสมเด็จพระปรมินทรมหาภูมิพลอดุลยเดช บรมนาถบพิตรเสด็จสวรรคตในวันที่ 13 ตุลาคม แม้แต่ธรรมชาติยังร่วมทุกข์โศกไปกับพสกนิกรชาวไทยที่ร้องไห้น้ำตาไหลนองหน้า

**2.8 การอ้างถึง** คือ การที่ผู้แต่งกล่าวอ้างอิงไปถึงบุคคล เหตุการณ์ นิทาน วาทะสำคัญ ประวัติหรือวรรณกรรมอื่น ๆ ซึ่งอยู่นอกเรื่องที่เขียน โดยการกล่าวเอ่ยแต่เพียงสั้น ๆ ไม่มีคำอธิบายยาวความ ผลที่สำคัญของการใช้อ้างถึงก็คือ การเพิ่มพลังให้และสร้างความเข้าใจชัดแก่ข้อความนั้น ๆ เพราะเป็นการช่วยความเข้าใจในสิ่งใหม่ได้อย่างรวดเร็ว และซึมทราบด้วยการสัมพันธ์เข้ากับประสบการณ์เก่าที่ผู้อ่านมีอยู่แล้ว (พจนานุกรมศัพท์วรรณกรรมไทยฉบับราชบัณฑิตยสถาน, 2552 น.87) ดังตัวอย่าง ในบทกวีของ จิระนันท์ พิตรปรีชา ความว่า

ทุกหัวอกพสกไทยไหวผวา ทั้งแผ่นดินรินน้ำตาฟ้าร่ำไห้

**แดดรอนรอน...ทินกรจะลาไกล** รวดร้าวใจราววูบดับกับระวี

เจ็ดสิบปีครองไผทครองใจราษฎร์ มิ่งขวัญชาติราชธรรมนำสุขศรี

จารึกไว้ใต้ร่มฟ้าพระบารมี ว่าวันนี้ทุกข์รวมไทยเป็นใจเดียว

(พระเสด็จสู่ฟ้า ราษฎร์ล้วนอาลัย, 2560, น. 76)

จากบทกวีข้างต้น มีการใช้การอ้างถึงเนื้อเพลง *ยามเย็น* ความว่า “แดดรอนรอน...ทินกรจะลาไกล” พระราชนิพนธ์ในพระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อสื่อถึงช่วงเวลา ยามเย็นที่แสงแดดของพระอาทิตย์ลาลับไป เป็นเวลาเดียวกับที่ใจของพสกนิกรชาวไทยต่างรู้สึกผวาและร้องไห้เสียใจทั่วทั้งแผ่นดินเมื่อทราบถึงเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร และรู้สึกเจ็บปวดหัวใจเพราะพระองค์เคยเป็นแสงสว่างให้กับพสกนิกรได้อ่อนแสงลงและหายลับไปจากดวงตาในที่สุด แต่พสกนิกรชาวไทยทุกคนได้ตระหนักถึงการครองราชย์และครองใจพสกนิกรชาวไทยมาตลอด 70 ปี เพราะพระองค์ทรงปกครองด้วยทศพิธราชธรรมทำให้ประเทศชาติอยู่ดีมีสุขมีความเจริญรุ่งเรืองจึงขอบันทึกไว้ใต้ร่มพระบารมีของพระองค์ ว่าวันนี้ความทุกข์ของพสกนิกรชาวไทยทั้งประเทศรวมใจกันเป็นหนึ่งเดียว

อีกตัวอย่างหนึ่ง ในบท “พ้นรำพัน” ของ ศรีวิชัย ทรงสุวรรณ ความว่า

พระเสด็จกลับห้วงสรวงสวรรค์ ราษฎร์เสียขวัญหวั่นไหวเกินใจห้าม

หมดแรงกายแรงใจอยากตายตาม จากเขตคามมาถึงวังด้วยตั้งใจ

**“ถึงหน้าวังดังหนึ่งใจจะขาด”**  ใจมิอาจห้ามน้ำตาครารินไหล

ใจนั้นบอกใจว่าแสนอาลัย ยามร้องไห้ใจสลดรันทดท้อ

(พระเสด็จสู่ฟ้า ราษฎร์ล้วนอาลัย, 2560, น. 189)

จากบทกวีข้างต้น มีการใช้การอ้างถึงคือ “ถึงหน้าวังดังหนึ่งใจจะขาด” ซึ่งเป็นการอ้างถึงคำประพันธ์ในนิราศภูเขาทอง ของสุนทรภู่ ที่กล่าวไว้ว่าพอถึงหน้าวังก็เศร้าโศกมาก เพราะคิดถึงพระบาทสมเด็จ พระพุทธเลิศหล้านภาลัย (ร.2) ซึ่งพระองค์มีพระมหากรุณาธิคุณต่อสุนทรภู่อย่างมากและเคยเข้าเฝ้าพระองค์อย่างใกล้ชิดบ่อยครั้ง ในบทนี้ได้สื่อถึงพระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสวรรคตกลับสู่สวรรค์ พสกนิกรก็ต่างหมดกำลังใจสิ้นหวัง อยากจะตายตามพระองค์ไป และเมื่อพสกนิกรมากราบพระบรมศพที่วังด้วยความตั้งใจ พอถึงหน้าหวังก็โศกเศร้าเหมือนใจจะขาด ไม่อาจจะห้ามน้ำตาไม่ให้ไหลออกมาได้ เพราะระลึกถึงพระองค์

**2.9 ปฏิปุจฉา** คือ ศิลปะของการใช้คำถามที่ไม่ได้หวังคำตอบผู้ถามมีเจตนาจะเรียกร้องความสนใจมากกว่าต้องการคำตอบ (วิภา กงกะนันทน์, 2522, น. 42) ดังตัวอย่างในบทกวีของ กวีตีสาม ความว่า

**จะหลับตาได้อย่างไรในคืนนี้** ห้ามน้ำตาที่มีไม่ให้ไหล

**จะก้าวข้ามความโศกเศร้าได้อย่างไร** เมื่อเมืองไทยสิ้นในหลวงของปวงชน

(พระเสด็จสู่ฟ้า ราษฎร์ล้วนอาลัย, 2560, น. 60)

จากบทกวีข้างต้น มีการใช้ปฏิปุจฉา คือ “จะหลับตาได้อย่างไรในคืนนี้” , “จะก้าวข้ามความโศกเศร้าได้อย่างไร” ซึ่งในบทนี้เป็นการใช้คำถามที่ไม่ต้องการคำตอบ เพื่อสื่อความว่าพสกนิกรชาวไทยที่รับทราบถึงเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ต่างก็เสียใจ จนไม่อาจหลับตานอนลงได้ และไม่สามารถห้ามน้ำตาไม่ให้ไหลหรือก้าวข้ามผ่านความโศกเศร้าไปได้เลย

อีกตัวอย่างหนึ่ง ในบทกวีของบั๋ง สุทธิพงษ์ สมบัติจินดา ความว่า

เจ็ดสิบปีที่สร้างไทยไม่หยุดพัก ทรงตรากตรำกรำงานหนักเช้าจรดค่ำ

ทรงทศพิธราชธรรมมั่นน้อมนำ ในหัวใจอันงามล้ำเสมอมา

**เทวดาต้องไม่ตายใช่ไหมหนอ** ทรงแค่เดินทางต่อสู่เวหา

ไม่ครบร้อยยี่สิบปีที่สัญญา แต่คงถึงเวลาจำต้องไป

(พระเสด็จสู่ฟ้า ราษฎร์ล้วนอาลัย, 2560, น. 126)

จากบทกวีข้างต้น มีการใช้ปฏิปุจฉา “เทวดาต้องไม่ตายใช่ไหมหนอ” ซึ่งกวีได้ถามว่า พระบาทสมเด็จ พระปรมินทรมหาภูมิพลอดุลยเดช บรมนาถบพิตร ที่เปรียบเหมือนเทวดานั้นต้องไม่ตายใช่ไหม เป็นการถามที่ ไม่ต้องการคำตอบ เสมือนเป็นการปลอบใจให้คลายความโศกเศร้าของตัวกวีเอง เมื่อทราบดีว่าพระองค์เสด็จสวรรคตแล้ว และสร้างความรับรู้ของตนบนพื้นฐานความเชื่อว่าพระองค์แค่เดินทางต่อไปยังสรวงสวรรค์ เพราะตลอดระยะเวลา 70 ปีที่ผ่านมา พระองค์ทรงงานอย่างหนักตั้งแต่เช้าจรดค่ำและทรงปกครองประเทศด้วยทศพิธราชธรรมตลอดมา การที่พระองค์สวรรคตไปนั้นเปรียบเสมือนเทวดาที่ไม่ตาย พระองค์เพียงแค่เดินทางกลับไปยังสรวงสวรรค์เท่านั้น แม้ว่าพระองค์จะอยู่ไม่ครบ 120 ปีตามที่เคยตรัสไว้ แต่ก็ถึงเวลาแล้ว ที่พระองค์จะต้องจากไป

**อภิปรายผล**

ผู้วิจัยได้ศึกษาการสร้างสรรค์วรรณศิลป์ในหนังสือรวมบทกวีนิพนธ์นิพนธ์ “พระเสด็จสู่ฟ้าราษฎร์ล้วนอาลัย” พบว่ามีการสร้างสรรค์วรรณศิลป์ทั้งด้านการใช้คำและการใช้ภาพพจน์ การใช้คำประกอบไปด้วย *การเล่นคำ* กวีจะเล่นคำที่มีเสียงเดียวกันและเล่นคำสลับที่กันที่ความหมายเดียวกัน *การซ้ำคำและซ้ำความ* กวีใช้คำและข้อความที่ซ้ำกันเพื่อทำให้เน้นย้ำความหมายให้ชัดเจนมากยิ่งขึ้น ส่วน*การสรรคำ*นั้น กวีจะเลือกใช้คำสื่ออารมณ์ที่หลากหลาย ทั้งการใช้คำสื่ออารมณ์โศกเศร้า สลด หดหู่ , สื่ออารมณ์ปลุกเร้าใจและความรู้สึกที่จริงใจ , สื่ออารมณ์อาลัยอาวรณ์ และสื่ออารมณ์ยกย่อง สรรเสริญ เพื่อทำให้ผู้อ่านเกิดอารมณ์คล้อยตาม กวียังใช้คำหลาก คือใช้คำหนึ่งมาแทนคำอีกคำหนึ่ง ส่วนใหญ่จะแทนคำว่าพระบาทสมเด็จพระปรมินทร- มหาภูมิพลอดุลยเดช บรมนาถบพิตร เพื่อที่จะไม่กล่าวคำเดิมให้เกิดความซ้ำซาก และเพื่อความงดงามสละสลวยของถ้อยคำ นอกจากนี้มีการใช้คำราชาศัพท์ ซึ่งกวีจะเลือกใช้คำที่เหมาะสมกับฐานะของพระบาทสมเด็จพระปรมินทรมหาภูมิพลอดุลยเดช บรมนาถบพิตร

ส่วนการใช้ภาพพจน์ ในหนังสือรวมบทกวีนิพนธ์นิพนธ์ “พระเสด็จสู่ฟ้าราษฎร์ล้วนอาลัย” ประกอบไปด้วย *อุปมา* มีการเปรียบพระบาทสมเด็จพระปรมินทรมหาภูมิพลอดุลยเดช บรมนาถบพิตรกับสิ่งใดสิ่งหนึ่ง ที่มีค่าสำหรับพสกนิกรชาวไทย และเปรียบเทียบความเจ็บปวดของพสกนิกรชาวไทยที่มีต่อเหตุการณ์สวรรคตที่ให้ผู้อ่านเห็นภาพชัดเจนยิ่งขึ้น ซึ่งการใช้อุปมานั้น เป็นการใช้ภาพพจน์ที่โดดเด่นมากที่สุด , *อุปลักษณ์* มีการเปรียบพระบาทสมเด็จพระปรมินทรมหาภูมิพลอดุลยเดช บรมนาถบพิตรกับสิ่งใดสิ่งหนึ่งหรือบุคคลใดบุคคลหนึ่งที่มีค่าสำหรับพสกนิกรชาวไทย , *สัญลักษณ์* มีการใช้สัญลักษณ์แห่งความโศกเศร้าและการไว้อาลัย และสัญลักษณ์ สีประจำวันพระราชสมภพของพระบาทสมเด็จพระปรมินทรมหาภูมิพลอดุลยเดช บรมนาถบพิตร , *นามนัย* มีการใช้นามนัยโดยการใช้สิ่งของที่มีค่าหรือสิ่งที่เป็นของสูงมาเรียกแทนพระบาทสมเด็จพระปรมินทร-มหาภูมิพลอดุลยเดช บรมนาถบพิตร , *ปฏิทรรศน์* คือการใช้ความขัดแย้งกับความเป็นจริง เพื่อสื่อถึงการรำลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร , *อติพจน์* ใช้เพื่อบอกเล่าความรู้สึกโศกเศร้าเสียใจในฐานะของพสกนิกรชาวไทยให้ผู้อ่านได้รับรู้และเข้าถึงอารมณ์ความรู้สึกสะเทือนใจว่าพสกนิกรมีความจงรักภักดีต่อพระบาทสมเด็จพระปรมินทรมหาภูมิพลอดุลยเดช บรมนาถบพิตร, *บุคลาธิษฐาน* มีการนำธรรมชาติมาแสดงกริยาอาการโศกเศร้าเหมือนมนุษย์เพื่อแสดงถึงความรู้สึกสะเทือนใจต่อเหตุการณ์พระบาทสมเด็จพระปรมินทรมหาภูมิพลอดุลยเดช บรมนาถบพิตรเสด็จสวรรคต , *การอ้างถึง* มีการอ้างถึงเนื้อเพลงพระราชนิพนธ์ เพื่อแสดงถึงพระปรีชาสามารถของพระปรมินทรมหาภูมิพลอดุลยเดช บรมนาถบพิตรในด้านดนตรี และอ้างถึงบทประพันธ์ของกวีท่านอื่นด้วย ในที่นี้ได้ยกบทประพันธ์ของสุนทรภู่มาเพื่อทำให้เกิดจินตภาพและเข้าใจความรู้สึกของกวีมากขึ้น ที่แสดงถึงความโศกเศร้าอาลัยอาวรณ์เพราะระลึกถึงพระบาทสมเด็จพระปรมินทรมหาภูมิพลอดุลยเดช บรมนาถบพิตร , *ปฏิปุจฉา* มีการใช้ปฏิปุจฉาเพื่อแสดงให้เห็นถึงการใช้คำถามที่เรียกร้องความสนใจต่อผู้อ่านได้ ซึ่งส่วนใหญ่กวีรู้คำตอบอยู่แล้วเพื่อสื่อถึงความโศกเศร้าเสียใจต่อเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร

จากการศึกษาวิเคราะห์การสร้างสรรค์วรรณศิลป์ในหนังสือรวมบทกวีนิพนธ์นิพนธ์ “พระเสด็จสู่ฟ้าราษฎร์ล้วนอาลัย” ที่กล่าวมาข้างต้นนี้แสดงให้เห็นถึงคุณค่าด้านความงามทางภาษาวรรณศิลป์อันจะช่วยให้การสร้างสรรค์กวีนิพนธ์เกิดความโดดเด่นในการสื่ออารมณ์ความรู้สึกสะเทือนใจต่อเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร และช่วยสื่อความถึงพสกนิกรชาวไทยต่างน้อมสำนึกในพระมหากรุณาธิคุณของพระองค์ที่ทรงสละพระวรกายช่วยให้ทุกคนในประเทศกินอยู่ อย่างมีความสุขสงบร่มเย็นเสมอมา

**ข้อเสนอแนะ**

บทความวิจัยเรื่องการสร้างสรรค์วรรณศิลป์ในหนังสือรวมบทกวีนิพนธ์“พระเสด็จสู่ฟ้า ราษฎร์ล้วนอาลัย” เป็นแนวทางหนึ่งให้ผู้สนใจนำไปพัฒนาต่อยอดในการศึกษาด้านวรรณศิลป์ในบทกวีนิพนธ์เรื่องอื่น ๆ หรือศึกษาผลงานของกวีท่านอื่นต่อไป

**กิตติกรรมประกาศ**

บทความวิจัยเรื่อง การสร้างสรรค์วรรณศิลป์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วน-อาลัย” สำเร็จลุล่วงได้ด้วยดี ผู้วิจัยต้องขอขอบคุณบุคคลหลายท่านที่คอยให้ความช่วยเหลือ ได้แก่ อาจารย์นพวรรณ งามรุ่งโรจน์ อาจารย์ที่ปรึกษาบทความวิจัยเรื่องนี้ที่ได้กรุณาให้คำปรึกษา ชี้แนะ ชี้นำแนวทาง และให้แง่คิดอันเป็นประโยชน์ต่อการศึกษาข้อมูลความรู้ และ ผู้ช่วยศาสตราจารย์ปณิธาน บรรณาธรรม อาจารย์สอนวิชาการวิจัยทางภาษาไทย ที่มอบความรู้ในการเขียนบทความวิจัย ทำให้ผู้วิจัยได้มีความรู้และนำความรู้ที่ได้รับมาประยุกต์ใช้กับบทความวิจัยนี้ รวมทั้งขอขอบพระคุณอาจารย์ประจำภาควิชาภาษาไทยทุกท่านที่คอยแนะนำ ชี้แนะ ตักเตือนและให้กำลังใจผู้วิจัยได้มีความตั้งใจและมีกำลังใจในการทำบทความวิจัยเรื่องนี้จนสำเร็จ ขอขอบคุณ ครอบครัวที่คอยเป็นกำลังใจตลอดการทำบทความวิจัยเรื่องนี้

**เอกสารอ้างอิง**

กิตติมา จันทร์ลาว. (2555). *วิเคราะห์กวีนิพนธ์ของสถาพร ศรีสัจจัง*. วิทยานิพนธ์ปริญญาศิลปศาสตร์บัณฑิต สาขาวิชาภาษาไทย บัณฑิตวิทยาลัย มหาวิทยาลัยศรีณครินทรวิโรฒ.

ธเนศ เวศร์ภาดา. (2549). *หอมโลกวรรณศิลป์*. กรุงเทพฯ : ปาเจรา.

นาวิณี หลำประเสริฐ. (2550)**.** *ภาษาวรรณศิลป์ในเพลงพระราชนิพนธ์ในพระบาทสมเด็จพระเจ้าอยู่หัว ภูมิพลอดุลยเดช.*วิทยานิพนธ์ปริญญาอักษรศาสตรมหาบัณฑิต สาขาวิชาภาษาไทย ภาควิชาภาษาไทย คณะอักษรศาสตร์จุฬาลงกรณ์มหาวิทยาลัย.

บรรจบ พันธุเมธา. (2523). *ลักษณะและการใช้ภาษาไทย.* (พิมพ์ครั้งที่ 6). กรุงเทพฯ : มหาวิทยาลัยรามคำแหง.

พิทยา ลิ้มมณี. (2537). *การอ่านตีความ.*กรุงเทพฯ : โอเดียนสโตร์.

ยุวพาส์ ชัยศิลป์วัฒนา. (2542). *ความรู้เบื้องต้นเกี่ยวกับวรรณคดี.*กรุงเทพฯ : มหาวิทยาลัยธรรมศาสตร์.

ราชบัณฑิตยสถาน. (2552). *พจนานุกรมศัพท์วรรณกรรมไทยฉบับราชบัณฑิตยสถาน.* กรุงเทพฯ : ยูเนียน อุลตร้าไวโอเร็ต.

วิภา กงกะนันทน์. (2522). *วรรณคดีศึกษา.*(พิมพ์ครั้งที่ 2). นครปฐม : ภาควิชาภาษาไทย คณะอักษรศาสตร์ มหาวิทยาลัยศิลปากร.

สุจิตรา จงสถิตย์วัฒนา. (2549*). เจิมจันทน์กังสดาล : ภาษาวรรณศิลป์ในวรรณคดีไทย.* กรุงเทพฯ : โครงการเผยแพร่ผลงานวิชาการ คณะอักษรศาสตร์ จุฬาลงกรณ์มหาวิทยาลัย.

สุนันท์ อัญชลีนุกูล. (2546). *ระบบคำภาษาไทย.*(พิมพ์ครั้งที่ 1). กรุงเทพฯ : โครงการเผยแพร่ผลงานวิชาการ คณะอักษรศาสตร์ จุฬาลงกรณ์มหาวิทยาลัย.